**Saistošo noteikumu projekta “­­­­­­­­Grozījumi Liepājas valstspilsētas pašvaldības domes 2023.gada 21.septembra saistošajos noteikumos Nr. 16 “Liepājas valstspilsētas pašvaldības papildu sociālās palīdzības un brīvprātīgo iniciatīvu pabalstu piešķiršanas saistošie noteikumi”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums
 | Saistošie noteikumi “Grozījumi Liepājas valstspilsētas pašvaldības domes saistošajos noteikumos Nr. 16 “Liepājas valstspilsētas pašvaldības papildu sociālās palīdzības un brīvprātīgo iniciatīvu pabalstu piešķiršanas saistošie noteikumi”” (turpmāk – saistošie noteikumi) izstrādāti ar mērķi noteikt Liepājas valstspilsētas pašvaldības brīvās iniciatīvas pabalsta – bērna piedzimšanas pabalsta – apmēru.Ievērojot vidējo patēriņa cenu līmeņa palielinājumu, lai atbalstītu ģimenes jaundzimušā bērna uzturēšanai un kopšanai nepieciešamo lietu iegādei, ar saistošajiem noteikumiem tiek palielināts bērna piedzimšanas pabalsta apmērs, to nosakot 500 *euro* apmērā par vienu bērnu (pašreiz 300 *euro*), bet par vienās dzemdībās dzimušiem diviem bērniem – 500 *euro* par katru bērnu (pašreiz 350 *euro* par katru bērnu). Pašvaldību likuma 44. panta otrā daļa dod tiesības pašvaldībai izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību. Saistošajiem noteikumiem nav alternatīvu, jo tie noteiks pašvaldības brīvprātīgās iniciatīvas izpildes kārtību un atbalsta apmēru pašvaldības administratīvās teritorijas iedzīvotāju interesēs.  |
| 1. Fiskālā ietekme uz pašvaldības budžetu
 | Liepājas valstspilsētas pašvaldības brīvās iniciatīvas pabalsti tiek finansēti no pašvaldības budžeta līdzekļiem un pabalstu apjoms ir atkarīgs no pašvaldības finansiālajām iespējām.Pašvaldības plānotais budžets saistošajos noteikumos noteiktā bērna piedzimšanas pabalsta nodrošināšanai 2024. gadā kopā ir 190 000 *euro*. 2024. gada vienpadsmit mēnešos šim mērķim izlietoti 69% jeb 131 000 *euro*. Ņemot vērā, ka personu skaitam, kuras kvalificējas bērna piedzimšanas pabalsta saņemšanai, katru gadu ir tendence samazināties (pabalsta saņēmēju skaits 2021. gadā – 705 personas; 2022. gadā – 592 personas; 2023. gadā – 519 personas, 2024. gada vienpadsmit mēnešos – 426 personas), tas prognozējami paliks iepriekšējā gada līmenī un neietekmēs 2025. gada plānotā budžeta kopējo aprēķinu un papildu līdzekļi budžetā šim mērķim nav nepieciešami.  |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
 | Saistošie noteikumi sniegs pašvaldības finansiālu atbalstu ģimenēm, kurās piedzimis bērns, palīdzot segt pirmos izdevumus, kas saistīti ar bērna piedzimšanu un audzināšanu. Saistošie noteikumi nerada jaunas tiesības un neuzliek jaunus pienākumus veselības jomā, kā arī nerada ietekmi uz vidi, konkurenci, uzņēmējdarbības vidi pašvaldības teritorijā. |
| 1. Ietekme uz administratīvajām procedūrām un to izmaksām
 | Saistošajiem noteikumiem nebūs ietekme uz kopējo administratīvo slogu, jo netiek veidotas jaunas institūcijas un netiek noteikti jauni pienākumi. Saistošo noteikumu izpildi nodrošinās Liepājas valstspilsētas pašvaldības iestāde “Liepājas Sociālais dienests” (turpmāk – Sociālais dienests). Personām administratīvais slogs nemainās, kā arī nav paredzamas papildu administratīvo procedūru izmaksas, jo nemainās tiesības, pienākumi un veicamās darbības. Saistošie noteikumi nemaina vispārējo kārtību, kādā tiek iesniegti nepieciešamie dokumenti pabalsta saņemšanai – to nosaka Liepājas valstspilsētas pašvaldības domes 2023. gada 21. septembra saistošie noteikumi Nr. 16 “Liepājas valstspilsētas pašvaldības papildu sociālās palīdzības un brīvprātīgo iniciatīvu pabalstu piešķiršanas saistošie noteikumi”: persona Sociālajā dienestā iesniedz iesniegumu, kuram pievieno dokumentus, kuri saskaņā ar saistošo noteikumu nosacījumiem nepieciešami pieprasītā pabalsta piešķiršanai. Sociālais dienests mēneša laikā pēc dokumentu saņemšanas izskata iesniegumu un tam pievienotos dokumentus. Par pieņemto lēmumu Sociālais dienests informē personu. |
| 1. Ietekme uz pašvaldības funkcijām un cilvēkresursiem
 | Saistošie noteikumi skar pašvaldības funkciju sociālās palīdzības jomā. Ar saistošo noteikumu apstiprināšanu saturiski netiek veidota jauna pašvaldības autonomā funkcija, bet tiek precizēts esošais saturs.Saistošo noteikumu izpildes administrēšanu nodrošinās Sociālais dienests, jaunas darba vietas netiks veidotas, jauni pienākumi vai uzdevumi esošajiem darbiniekiem netiks noteikti. |
| 1. Informācija par izpildes nodrošināšanu
 | Saistošo noteikumu izpilde tiks nodrošināta Sociālā dienesta esošo funkciju un uzdevumu ietvaros, nav paredzēta jaunu institūciju izveide vai esošo institūciju reorganizācija. |
| 1. Prasību un izmaksu samērīgums pret ieguvumiem, ko sniedz mērķa sasniegšana
 | Saistošie noteikumi ir atbilstoši iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai – sniegt lielāku atbalstu Liepājas valstspilsētas pašvaldības iedzīvotāju ģimenēm. |
| 1. Izstrādes gaitā veiktās konsultācijas ar privātpersonām un institūcijām
 | Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības oficiālajā tīmekļvietnē www.liepaja.lv un sniegta iespēja ikvienam interesentam iesniegt savus priekšlikumus un komentārus.Šī sadaļa tiks papildināta pēc sabiedrības viedokļa noskaidrošanas. |

Domes priekšsēdētājs Gunārs Ansiņš